જે ધર્મ અને માર્ગ મેં હૃદયથી સ્વીકાર્યો છે, જે ગુરુને ચરણે મેં સઘળું જીવન ધરી દીધું છે, તેમની જીવનશૈલી અપનાવવામાં શો વાંધો હોઈ શકે?’ યોગી કૃષ્ણપ્રેમ અને તેમના શિષ્ય માધવ આશિષનું સુંદર શબ્દચિત્ર પ્રસ્તુત કરતાં લેખિકા લખે છે કે, ‘એ બંને શ્વેત સંન્યાસીઓની જોડીને સાથે ચાલતા જોવાનો અનુભવ સ્મરણીય હતો. છ ફૂટ બે ઇંચ જેટલી ઊંચાઈ તથા પાતળી કાયા ધરાવતા તે બંને પોતાના કદ કરતાં લાંબી લાકડી હાથમાં લઈને જ્યારે પોતાની વિશિષ્ટ અદાથી મોટાં-મોટાં ડગલાં ભરીને ચાલતા ત્યારે હું તેમને જોઈ રહેતી. જાણે તેમના પગ જમીનને અડતા જ ન હોય તેમ લાગતું! જાણે ઊડતા ના હોય! જૂની કહેવત છે કે, “કમળ ખીલે તો ભ્રમરને આમંત્રણ ન હોય.” બસ, ગોપાલનું પણ એવું જ હતું.’